སྟག་འབུམ་རྒྱལ་དང་རྩོམ་རིག་གསར་རྩོམ་གཉིས་མཆུ་སོ་བརྟེན་རེས་ཀྱིས་ལོ་ངོ་སུམ་ཅུ་ལྷག་གི་དབྱར་དགུན་སྟོན་དཔྱིད་བརྒྱུད་པས།ད་ནི་སྡུག་མཐའ་སྐྱིད་ཀྱིས་ཟིན་ནས་འབྲས་བུ་ཞིང་ལ་འབྲུ་སྨིན་པ་བཞིན་ཡོངས་སུ་སྨིན་པ་དང་།ཁོས་ཕུན་སུམ་ཚོགས་པའི་རྩོམ་རིག་ཐབས་རྩལ་དང་སྒྱུ་རྩལ་མཚོན་ཐབས།དེ་མིན་སྡེབ་གཙང་བརྗོད་བདེ་ཡི་སྒོ་ནས་བོད་མི་རིགས་ཀྱི་བསམ་བཀོད་མཚོན་ཞིང་།ཟུར་མི་འདྲ་བའི་སྒོ་ནས་མདོ་དབུས་མཐོ་སྒང་དུ་འཚོ་བ་རོལ་བའི་མི་རིགས་འདིའི་འཚོ་གནས་ཀྱི་རྣམ་པ་མངོན་པར་བསྟན་པས།སྟག་འབུམ་རྒྱལ་གྱིས་བོད་ཀྱི་དེང་རབས་རྩོམ་རིག་འཕེལ་རྒྱས་ཀྱི་ཐད་དུ་གཞན་དྲིང་མི་འཇོག་པའི་བྱས་རྗེས་ཆེན་པོ་བཞག་ཡོད་པ་རེད།མདོར་ན།སྟག་འབུམ་རྒྱལ་ནི་བོད་ཀྱི་རྩོམ་པ་པོ་ཞིག་ཡིན་ལ།སྟག་འབུམ་རྒྱལ་ནི་མདོ་དབུས་ཁམས་གསུམ་ཀུན་ཏུ་མཚན་སྙན་གྱི་བ་དན་དགུང་དུ་གཡོ་བའི་རྩོམ་རིག་གི་དར་ཆ་ཞིག་ཀྱང་ཡིན་ནོ།།